Desenvolupament de la sessió: 10.45 a 14.00h i de 16.30 a 18.00h
Teresa Perelló i Domingo, membre, que delega el seu vot a la presidenta
Propostes de resolució sobre les Reclamacions 32/2015, 33/2015, 34/2015 (annexes)
Proposta de resolució sobre la Reclamació 1/2016 (annexa).
La presidenta obre la sessió, pregunta si tots els membres han pogut consultar l'acta de la sessió anterior, corresponent al Ple del dia 1 de març de 2016, que ha estat prèviament distribuïda als membres de la Comissió.
S'ha analitzat l'estat de compliment de les resolucions del Ple de tots els expedients i s'enviaran els corresponents escrits que requereixin el seu compliment i que la Comissió sigui informada, amb l'advertiment que de no fer-ho l'incompliment serà publicat al web.
Propostes de resolució sobre les Reclamacions 32/2015, 33/2015, 34/2015
El senyor Josep Mir, ponent de la Reclamació 34/2015, relata els principals elements que han estat incorporats en la proposta de resolució i es debaten alguns aspectes de la tramitació d'aquest expedient que ha tingut la participació de tercers en el procediment que han al·legat la seva oposició a la divulgació de les dades de caràcter personal.
Es deixa per a la tarda l'anàlisi de les propostes de resolució corresponents a les Reclamacions 32/2015 i 33/2015, per a una millor anàlisi de les propostes elaborades pel ponent senyor Manuel Ibarz.
Es passa a debatre el quart punt de l'ordre del dia.
Proposta de resolució sobre la Reclamació 1/2016.
El senyor Oriol Mir, ponent de la proposta de resolució relativa a la Reclamació 1/2016, exposa els elements més destacats del cas i dels fonaments jurídics del text, així com de la incorporació en el text de la proposta de donar trasllat de les greus irregularitats advertides en relació amb l'arxiu i la gestió de la documentació municipal als òrgans del Departament de Cultura competents per exercir la potestat inspectora i sancionadora en la matèria.
Es reprèn el punt 3r de l'ordre del dia, que ha quedat pendent a la sessió d'aquest Ple del matí, relatiu a l'aprovació de les propostes de resolució relatives a les Reclamacions 32/2015 i 33/2015.
Proposta de resolució sobre les Reclamacions 32/2015, 33/2015, 34/2015
El ponent de les propostes de resolució referents a les Reclamacions 32/2015 i 33/2015, el senyor Manuel Ibarz, exposa els elements més destacats d'aquestes reclamacions i aquells aspectes que les diferencien de la Reclamació 34/2015.
Es debaten alguns punts dels antecedents i de la tramitació d'aquests dos supòsits i es proposen esmenes per part de la presidenta i el vicepresident de la Comissió que s'incorporaran als textos corresponents per a la seva aprovació.
Es valora la necessitat de treballar amb una plantilla de resolució comuna que incorpori tots els elements formalitzats del contingut de les resolucions del Ple a fi de facilitar la tasca d'elaboració dels textos per part de tots els ponents, harmonitzar la seva redacció, així com facilitar la tasca de correcció i publicació al web dels Serveis d'Administració.
El senyor Josep Mir, vocal de la Comissió, planteja la conveniència de valorar i prendre en consideració els principals temes que són objecte de consulta informal mitjançant la tramitació de consultes, queixes i suggeriments mitjançant la bústia de contacte de la Comissió o per correu electrònic i que són resoltes pels Serveis d'Administració i per la Secretaria Tècnica i que poden donar lloc a l'anàlisi de quins són els aspectes que generen dubtes d'interpretació sobre l'aplicació de la Llei a l'hora d'elaborar documents de criteris per part de la Comissió o emetre els corresponents dictàmens.
El vicepresident de la Comissió, el senyor Oriol Mir, proposa la tramesa d'una comunicació a experts i especialistes en matèria de transparència i dret d'accés a la informació pública informant-los de la posada en funcionament del web de la Comissió i dels principals continguts així com criteris doctrinals elaborats per la Comissió, per al seu coneixement i del seu interès.
Es valora la possibilitat d'esperar a disposar del web en castellà abans d'enviar aquesta comunicació, atenent al fet que va adreçat a experts d'universitats i organismes de fora de Catalunya.